Thomas Kjemtrup har et brændende ønske om at arbejde som psykolog - og den drøm skal udleves.

- Det er en god fornemmelse. Det er en rigtig god fornemmelse. 53-årige Thomas Kjemtrup er åbenlys lettet. Med en kuglepen skriver han et 12-tal i studenterhuen og skåler i mousserende vin, for han har netop bestået sin sidste eksamen på VUC i Aalborg. I alt skal 2.070 elever fra almene gymnasier til studentereksamen i år. Størstedelen af dem er i alderen 18 til 19 år. Og det har Thomas Kjemtrup da godt kunnet mærke. - De er jo noget yngre end mig, og de var sådan lidt hvad er det for en gammel én, der er med? - Men man falder jo godt i hak med dem, og vi har en god kemi og snakker skidegodt sammen. At lære er at leve Det har taget Thomas Kjemtrup seks år at gennemføre sin studentereksamen. Inden da har han gennemført syv forskellige uddannelser - blandt andet inden for mejeri og salg. Men studentereksamen fik han aldrig taget. Indtil nu. For gennem sit nuværende arbejde som sælger, stiftede han bekendtskab med psykologi. - Det har altid interesseret mig rigtig meget. Så jeg tænkte, at jeg ville søge ind på psykologistudiet, men der var lige en studentereksamen, der skulle klares først. Derfor valgte han som 47-årig at starte på VUC i Nordjylland som fjernstudie, så han samtidig kunne varetage sit fuldtidsjob ved siden af lektierne. Selvom han med tiden rykkede teltpælene op og flyttede til Frederiksberg, fortsatte han studiet på HF&VUC Nord. Og han understreger, at det har været en kamp, der skulle kæmpes. - Nogle skoleår var det hver eneste aften i fire til fem timer, hvor man sidder og læser lektier ved siden af et fuldtidsarbejde. Der må jeg indrømme, at jeg tænkte, at jeg ikke var sikker på, jeg ville klare det. Og elever i den modne alder tages imod med kyshånd på HF&VUC Nord. Det mener Malene Steensgaard Pedersen, der har været én af Thomas' lærere. - Jeg kan rigtig godt lide, når der er lidt ældre og modne kursister på holdene, for det giver en rigtig god dynamik, siger hun og fortsætter: - At de har lidt forskellige aldre, forudsætninger og baggrunde. Med et 12-tal i huen fortsætter Thomas Kjemtrup nu målrettet efter at få opfyldt sit ønske om at arbejde som psykolog. For ifølge nordjyden bliver man aldrig for gammel til at lære. - Det er ligesom H.C. Andersen, der sagde, at 'at rejse er at leve'. Jeg synes, det er 'at lære er at leve'. - Man kan jo sætte sig ned hver eneste aften og se Netflix og dumme-tv, hvis man vil det, men man kan også fylde sit hoved med noget faglig viden. Se indslaget, hvor Thomas Kjemtrup bliver student, herunder.